ᖃᐅᔨᓴᐃᖁᔨᓂᖅ ᑐᓴᐅᒪᔾᔪᑎᓂᒃ ᑲᓐᖑᓇᖅᑑᑎᒋᔭᐅᔪᓂᒡᓗ ᐱᔾᔪᑎᓕᖕᓂᒃ | Information and Privacy Commissioner of Nunavut\nᑐᓴᐅᒪᔾᔪᑎᓕᕆᓂᕐᒧᑦ ᑲᓐᖑᓇᖅᑐᓕᕆᓂᕐᒧᓪᓗ ᑲᒥᓴᓇ ᓄᓇᕗᑦ ᒪᓕᒐᓕᐅᕐᕕᐊᓄᑦ ᑎᒃᑯᐊᖅᑕᐅᓯᒪᔪᖅ. ᒐᕙᒪᒃᑯᓐᓄᑦ ᐃᖅᑲᓇᐃᔭᖅᑎᒋᔭᐅᓐᖏᑦᑐᖅ, ᐊᒻᒪᓗ ᑕᐃᒪᐃᓐᓂᖓᓄᑦ, ᐃᓱᒪᓕᐊᖏᑦ ᒐᕙᒪᒃᑯᓐᓄᑦ ᐊᒃᑐᐃᓂᖃᓐᖏᖢᑎᒃ ᐋᖅᑭᖃᑦᑕᖅᑕᖏᑦ. ᑕᐃᒪᐃᓐᓂᖓᓄᑦ, ᓇᓕᐊᖕᓄᑐᐃᓐᓇᖅ ᐊᒃᑐᐊᓂᖃᓐᖏᖢᓂ ᐃᓱᒪᓕᐅᕈᓐᓇᖅᑐᖅ ᐱᔭᒃᓴᖅᑖᕆᓯᒪᔭᖏᑦ ᐱᖁᔭᕐᔪᐊᑉ ᐃᓗᐊᓃᑦᑐᑦ ᐊᑐᖅᖢᓂᒋᑦ.\nᑐᓴᐅᒪᔾᔪᑎᓕᕆᓂᕐᒧᑦ ᑲᓐᖑᓇᖅᑐᓕᕆᓂᕐᒧᓪᓗ ᑲᒥᓴᓇ ᕿᒥᕐᕈᓇᖁᒍᕕᐅᒃ ᒐᕙᒪᒃᑯᑦ ᑎᒥᓐᖑᖅᑎᓯᒪᔭᖏᑦᑕ ᐃᓱᒪᓕᐊᕆᓚᐅᖅᓯᒪᔭᖏᓐᓂᒃ ᐱᔾᔪᑎᓕᖕᓂᒃ ᐊᒻᒪᓗ ᑐᓴᐅᒪᔾᔪᑏᑦ ᑐᒃᓯᕌᕋᓗᐊᖅᑎᑦ ᖃᐃᑕᐅᔪᒪᓚᐅᓐᖏᓐᓂᖅᐸᑕ, ᐅᕝᕙᓘᓐᓃᑦ ᐃᓕᖕᓄᑦ ᑐᕌᖓᔪᑦ ᑐᓴᐅᒪᔾᔪᑏᑦ ᑐᓐᓂᖅᑯᑕᐅᓐᓂᖅᐸᑕ ᐊᓯᖕᓄᑦ ᑐᓂᔭᐅᖁᓐᖏᒃᑲᓗᐊᖅᑎᓪᓗᒋᑦ, ᑲᒥᓴᓇᒧᑦ ᑎᑎᕋᖅᓯᒪᔪᒃᑯᑦ ᑐᒃᓯᕋᐅᓯᐅᕆᐊᖃᖅᑐᑎᑦ ᐅᓪᓗᑦ 30 ᑐᖔᓂ ᖃᐅᔨᒃᑲᖅᑕᐅᓚᐅᖅᑎᓪᓗᑎᑦ ᒐᕙᒪᒃᑯᑦ ᐃᓱᒪᓕᐅᕈᑎᒋᓚᐅᖅᑕᕕᓂᖏᓐᓂᒃ.\nᑐᓴᐅᒪᔾᔪᑎᓕᕆᓂᕐᒧᑦ ᑲᓐᖑᓇᖅᑐᓕᕆᓂᕐᒧᓪᓗ ᑲᒥᓴᓇ ᑭᒃᑯᑐᐃᓐᓇᕐᓂᒃ ᐱᕕᖃᖅᑎᑦᑎᑦᑎᐊᕐᓂᐊᖅᑐᖅ ᐅᓂᒃᑳᖅᑎᓪᓗᓂᒋᓪᓗ ᓱᖕᒪᑦ ᑐᓴᐅᒪᔾᔪᑏᑦ ᓴᖅᑭᑕᐅᔭᕆᐊᖃᕐᒪᖔᖏᑦ ᓴᖅᑭᑕᐅᔭᕆᐊᖃᓐᖏᒻᒪᖔᖏᓪᓘᓐᓃᑦ. ᑐᑭᓯᐊᓂᒃᑯᓂ ᒐᕙᒪᒃᑯᑦ ᑎᒥᓐᖑᖅᑎᓯᒪᔭᖏᓐᓄᑦ ᐊᑐᓕᖁᔭᓕᐅᕐᓂᐊᖅᑐᖅ ᑎᑎᖅᑲᑦ ᕿᒥᕐᕈᓇᓚᐅᖅᑕᓂ ᐊᑐᕐᓗᓂᒋᑦ ᐊᒻᒪᓗ ᐱᖁᔭᕐᔪᐊᖅ.\nᒐᕙᒪᒃᑯᑦ ᑎᒥᓐᖑᖅᑎᓯᒪᔭᖏᑦ ᐱᔪᒪᒍᑎᒃ, ᐊᑐᓕᖁᔭᓕᐊᖏᓐᓂᒃ ᐊᖏᖅᓯᔪᓐᓇᖅᑐᑦ, ᐋᒃᑳᕈᓐᓇᖅᑐᑦ ᐅᕝᕙᓘᓐᓃᑦ ᐊᓯᖔᖏᑦᑎᒎᖓᔪᓂᒃ ᐃᓱᒪᓕᐅᕈᓐᓇᖅᑐᑦ ᖃᓄᖅ ᑕᒪᓐᓇ ᑲᒪᒋᔭᐅᓂᐊᕐᒪᖔᖓ.\nᒐᕙᒪᒃᑯᑦ ᑎᒥᓐᖑᖅᑎᓯᒪᔭᖓᑦᑕ ᐃᓱᒪᓕᐊᖓ ᐱᐅᒋᓐᖏᒃᑯᖕᓂ ᑕᒪᓐᓇ ᐊᑐᕆᐊᖃᖅᑐᖅ ᐊᑐᖅᑕᐅᕌᓂᒃᓯᒪᓕᖅᑎᓪᓗᒍ, ᐱᔪᒪᒍᕕᑦ, ᓄᓇᕗᒻᒥ ᐃᖅᑲᖅᑐᐃᕕᓕᕆᔨᒃᑰᖔᕈᓐᓇᖅᑐᑎᑦ ᑕᒪᓐᓇ ᐃᓱᒪᓕᐅᕈᑕᐅᓂᐊᕐᒪᑦ ᐊᓯᔾᔨᕈᓐᓇᓐᖏᑎᑕᐅᓯᒪᓗᓂ.\nᑐᓴᐅᒪᔾᔪᑎᓕᕆᓂᕐᒧᑦ ᑲᓐᖑᓇᖅᑐᓕᕆᓂᕐᒧᓪᓗ ᑲᒥᓴᓇ ᑐᒃᓯᕋᕐᕕᒋᒍᖕᓂ ᕿᒥᕐᕈᓇᖁᓗᒍ ᒐᕙᒪᒃᑯᑦ ᑎᒥᓐᖑᖅᑎᓯᒪᔭᖏᑦᑕ ᐋᒃᑳᓚᐅᕐᓂᖓᓅᖅᑐᓂᒃ, ᐊᑭᖃᓐᖏᑦᑐᖅ.\n‹ ᑐᓴᐅᒪᔾᔪᑎᓂᒃ ᐊᑐᐃᓐᓇᖃᕐᓂᖅ up